Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од С.Г. од Скопје, поднесена против Агенцијата за млади и спорт, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од С.Г. од Скопје, поднесена против Агенцијата за млади и спорт, заведена во Агенцијата за заштита на правото на слободен пристап до информациите од јавен карактер под бр.08-138 на 27.04.2022 година по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## С.Г. од Скопје, на 07.04.2022 година по електронски пат поднел Барање за пристап до информации од јавен карактер до Агенцијата за млади и спорт, по предметот Барање за пристап до информации од јавен карактер, со кое побарал да му се достави по е-маил во фотокопија од следните информации:

„1. Записник од одржана расправа на дисциплинска комисија на БФРСМ број 83/0202 од 25.03.2019 година.

1. Барање за покренување на дисциплинска постапка од Регистрационата комисија против БК 7-ми Мај-Тигар од Скопје бр. 10/0202 од 08.01.2020 година.
2. Одговор на Жалба на Управниот одбор на ФБСМ бр.90/0202 од 06.04.2019 година до д-р Страшо Глигоров, БК Безбедност и БК 7-ми Мај-Тигар-Скопје.
3. Дисциплинска пријава бр. 70/0202 од 20.05.2020 година, против д-р Страшо Глигоров, БК Безбедност и БК 7-ми Мај-Тигар-Скопје.
4. Записник од одржана расправа на дисциплинска комисија на БФРСМ бр.76/0202 од 02.06.2022 година.
5. Записник од одржана главна расправа на Дисциплинска комисија на БФРСМ бр. 11/0202 од 23.06.2020 година. “

Постапувајќи по оваа Барање, како што е наведено во Жалбата Имателот на информации на 15.04.2022 година, до Барателот доставил одговор на барање за слободен пристап до информации од јавен карактер бр.11-934 од 07.04.2022 година.

Незадоволен од Одговорот на барање, Барателот на информацијата, на 27.04.2022 година поднесе Жалба до Агенцијата за заштита на правото за слободен пристап до информациите од јавен карактер, заведена во Агенцијата под бр.08-138. Во Жалбата меѓу другото е наведено: “...Имателот на информации Агенција за млади и спорт одбива да ги достави информациите кој ги поседува согласно наод за утврдена фактичка состојба во записник за извршен вонреден инспекциски надзор...“

Агенција, преку е-маил заведен под бр.08-138 од 28.05.2022 година, ја препрати Жалбата до Агенцијата за млади и спорт и побара во рок од 7 дена да се произнесе по истата и до Агенцијата да ги достави сите списи во врска со предметот.

На 06.05.2022 година, Имателот на информации до Агенцијата достави Одговор на Жалба бр.11-970/4 од 06.05.2022 година, а во архивата на Агенцијата заведен под бр.08-138. Во Одговорот на жалба е наведено: “...Ве известуваме дека на 15.04.2022 година, службеното лице за посредување со информации од јавен карактер при АМС, во консултации со одделението за инспекциски надзор при АМС одлучи да одговори на повеќе барања со еден допис, ....Службеното лице ги изготви Одговорите на барањата поединечно и истите ќе бидат доставени до барателот Страшо Глигоров во најкраток можен рок... **барањето се однесува на податоци кои не се информации од јавен карактер, туку информации кои се дел од надлежностите на Агенцијата за млади и спорт**, односно Одделението за инспекциски надзор при АМС....Истовремено, информациите кои ги бара, според член 6 став 4 од Законот за слободен пристап до информации од јавен карактер се информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации целосно не постапил согласно одредбите од Законот за слободен пристап до информации од јавен карактер поради следното:

Имателот на информации наместо да достави до барателот Одговор на барање, бил должен да постапи согласно членот 20 од Законот за слободен пристап до информации од јавен карактер и да донесе **Решение во врска со Барањето.** Имателот на информации е должен да постапи согласно одредбите на Законот за слободен пристап до информации од јавен карактер како Lex specialis во областа на слободниот пристап.

Што се однесува до наводите на Имателот на информации во Одговорот на жалба бр.11-970/4 од 06.05.2022 година дека: “...**Вашето барање се однесува на податоци кои не се информации од јавен карактер**, туку информации кои се дел од надлежностите на Агенцијата за млади и спорт......“, Агенцијата му укажува на Имателот на информации дека доколку смета дека бараната информација е од нивна надлежност треба одново да го разгледа Барањето да донесе решение за отфрлање на истото согласно Законот за слободен пристап до информации од јавен карактер и да постапи согласно својата надлежност.

Контрадикторно на претходно наведеното, во вториот дел од Одговорот на жалба Имателот констатира дека станува збор за барање за слободен пристап до информации од јавен карактер односно за исклучок од слободниот пристап до информации од јавен карактер, и дека “бараната информација според член 6 став 4 од Законот за слободен пристап до информации од јавен карактер е информација стекната или составена за истрага, кривична или прекршочна постапка.....“. **Доколку Имателот на информации смета дека Барањето поднесено од страна на барателот претставува информација од јавен карактер треба да постапи согласно Законот за слободен пристап до информации од јавен карактер**.

Исто така Агенцијата му укажува на Барателот на информации дека во конкретниот случај се работи за барање од личен интерес и видно од содржината на Барањето се констатира дека бараните списи веќе биле адресирани до поднесителот на Барањето.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-138.

**Директор,**

**Пламенка Бојчева**